春日即事呈定海尉葛叔忱
作者：釋道潜
朝代：宋

paragraphs: 曾臺宿霞披，滴瀝朝露濕。
有客獨登臨，含情空佇立。
問君佇立何所爲，報言遠人嘗有期。
菊花黄日出山去，芳草綠時猶未歸。
萬壑千巖望何極，願託孤鴻寄消息。
少年游衍易蹉跎，翻恐歸來不相識。
滿目春暉花爛熳，花底幽禽自相喚。
紛紛萬類皆有從，獨我參差邈雲漢。
勸君不用長相思，容顔消竭神空疲。
無情况有西樓月，夜夜清光照不虧。